钦定古今图书集成/明伦汇编/官常典/第778卷 > 王玚〈弟瑜〉
## 钦定古今图书集成/明伦汇编/官常典/第778卷 > 王玚〈弟瑜〉

按《陈书》本传，“玚字子玙，司空冲之第十二子也。沉静
有器局，美风仪，举止酝藉。梁大同中，起家秘书郎，迁
太子洗马。元帝承制，征为中书侍郎，直殿省，仍掌相
府管记。出为东宫内史，迁太子中庶子。丁所生母忧，
归于丹阳。江陵陷，梁敬帝承制，除仁威将军、尚书吏
部郎中。贞阳侯。僭位，以敬帝为太子，授玚散骑常侍”，
侍东宫，寻迁长史，兼侍中。高祖入辅，以为司徒左长
史。永定元年，迁守五兵尚书。世祖嗣位，授散骑常侍，
领太子庶子，侍东宫。迁领左骁骑将军、太子中庶子，
常侍、侍中如故。玚为侍中六载，父冲尝为玚辞领中
庶子，世祖顾谓冲曰：“所以久留玚于承华，政欲使太
子微有玚风法耳。”废帝嗣位，以侍中领左骁骑将军。
光大元年，以父忧去职。高宗即位，太建元年，复除侍
中，领左骁骑将军，迁度支尚书，领羽林监。出为信威
将军《云髦始兴王长史》，行州府事。未行，迁中书令，寻
加散骑常侍，除吏部尚书，常侍如故。玚性宽和，及居
选职，务在清静，谨守文案，无所抑扬。寻授尚书右仆
射，未拜，加侍中，迁左仆射，参掌选事，侍中如故。玚兄
弟三十馀人，居家笃睦，每岁时馈遗，遍及近亲，敦诱
诸弟，并禀其规训。大建六年，卒，时年五十四。赠侍中、
特进、护军将军，丧事随所资给，谥曰“光子。”玚第十三
弟瑜，字子珪，亦知名，美容仪，早历清显。年五十，官至
侍中。永定元年，使于齐，以陈郡袁宪为副，齐以王琳
之故，执而囚之。齐文宣帝每行，载死囚以从，齐人呼
曰“供御囚”，每有他怒，则召杀之，以快其意。瑜及宪并
危殆者数矣，齐仆射杨遵彦悯其无辜，每救护之。天
嘉二年还朝，诏复侍中。顷之卒，时年四十。赠本官，谥
曰贞子。